早秋读书竹林自述
左光斗 (Ming)
寂寞太冲子，居卜愚公谷。别策开林阴，曲径盘修竹。湛湛秋天长，娟娟秋气穆。日晏足高眠，报道晨炊熟。凭阑数视天，振衣理新沐。枫叶淡初黄，旗茗烹嫩绿。豁眼拭遗编，琳琅一再读。激扬芳麓雕，宛转枯枝燠。尽校不为雠，得意随手录。贝叶时一翻，跏坐礼天竺。无花平石床，有牍连茅屋。倦即拂枕眠，醒复慭灾木。儿童狎至前，客子来不速。送迎总在门，往来皆大陆。非寂亦离喧，虽雅颇近俗。何当薄暮时，澄天净如浴。松声咽管弦，荷花袅馥郁。暝色奔不停，牛羊纷纷逐。对景得新诗，把盏倾糵曲。长歌谁与言，息机吾也独。